Må betale 1000 kroner mer enn boten var på

Forbudet i strid med EØS-reglene - håndheves fremdeles strengt

KJØRTE PÅ: Joakim Verdich nektet å vedta et forelegg på 5000 kroner for vannskuterkjøring. Det førte til straffesak. Her på skuteren sammen med kjæresten. Foto: Geir Rognlien Elgvin

Joakim Verdich dømt for å kjøre vannskuter

MAJORSTUA POLITISTASJON (VG Nett) Joakim Verdich er den første som blir dømt for ulovlig vannskuterkjøring siden forbudet ble gjenopplivet i juli. Han vil anke.

Eva-Therese Loo Grøttum

Tim Peters

Oppdatert 4. oktober 2012

Artikkelen er over syv år gammel

Dommen kommer dagen etter at EFTAs overvåkningsorgan ESA kunngjorde at de norske forskriftene om vannskuter-bruk er i strid med EØS-reglene.

Verdich dømmes til en bot på 6000 kroner for overtredelse av nettopp disse forskriftene. Det er en tusenlapp mer enn boten han nektet å betale i sommer.

- Jeg er selvsagt veldig skuffet, men det var dette vi forventet. Vi tapte dette slaget, men vi skal vinne krigen, sier han til VG Nett etter forkynnelsen.

Dommen kommer fra Aust-Agder tingrett, men ble forkynt for Verdich på Majorstua politistasjon i Oslo. Flere venner og bekjente hadde møtt opp der for å støtte ham.

Vil anke

Verdich har allerede bestemt seg for å anke, men tok to uker betenkningstid for å få juridisk hjelp til å formulere anken.

- Dommen er skrevet før ESAs uttalelse. Jeg kommer til å anke, jeg kan ikke godta en dom som er skrevet før ESA sa at lovforbudet ikke er gyldig, mener Verdich.

- Frister det ikke å bare betale og slippe en runde til i retten?

- Nei, det frister igrunnen ikke. Det jeg vil, er å kjøre vannskuteren min til sommeren. Jeg tror det vil komme en vesentlig regelendring etter uttalelsen fra ESA, så nå får vi vente og se hva Miljøverndepartementet sier, svarer han.

FÅR STØTTE: Flere av Verdichts støttespillere og venner hadde møtt opp på politistasjonen for å høre dommen. Bak f.v. Geir Elgvin, Torgny Seland, Kjell Inge Einarsen og Carl Jacob Johansen. Foran Sara Lindholm og Joakim Verdich. Foto: Eva-Therese Grøttum

Mangeårig strid

Spørsmålet om bruk av vannskuter i Norge har vært en pågående strid siden 2001, da kjøring med farkosten først ble forbudt i Norge. I 2009 ble forbudet midlertidig opphevet nettopp på grunn av uklarhet rundt EØS-reglementet, men 1. juli i år ble forbudet iverksatt på nytt.

I et brev fra Riksadvokaten datert 6. juli 2012 heter det at «vannscooterforbudet i småbåtloven § 40 skal håndheves raskt og effektivt ved overtredelser begått etter 1. juli i år.»

Bakgrunn: Vannscooter er kun forbudt i Norge

Verdich ble stanset av politiet da han kjørte vannskuter i Tromøysund 20. juli i år. Han ble ilagt et forelegg på 5000 kroner, men nektet å vedta det.

Dermed måtte han møte i Aust-Agder tingrett 29. september, som den første til å stå tiltalt for ulovlig vannskuterkjøring etter at forbudet trådte ikraft igjen.

DØMT: Vannskuter-entusiasten med dommen i hendene. Han er dømt til å betale tusen kroner mer enn han først fikk i bot. Foto: Eva-There Grøttum

Ny rettssak

I november blir det en ny runde i retten, når vannskuter-entusiast og importør Carl Jacob Johansen må møte. Han er tiltalt etter en større aksjon i sommer, da en gjeng på 14 vannskuterkjørere ble møtt av fire politifolk i Telemark.

- Vi hadde varslet politiet på forhånd. Det var for å få en reaksjon, sier Johansen, som også har møtt opp på Majorstua.

Han synes det var hyggelig med meldingen fra ESA i går, og har selv engasjert advokat i saken.

- Hovedproblemet er at dommerne ikke ser på vannskutere som en båt med nytteverdi. Men det er ikke egentlig noe forskjell på vannskutere og en rib-båt, som er helt lovlig, mener han.

Fremdeles forbud

Selv om ESA har konkludert med at forbudet mot vannskuter er i strid med EØS-reglene, vil forbudet fremdeles håndheves frem til saken er videre behandlet.

Det er dermed ikke fritt frem for å kjøre vannskuter selv om ESA mener forbudet ikke kan bli stående.

Det neste som skal skje i saken nå er at miljøvernminister Bård

MÅ SVARE: Miljørvernminister Bård Vegar Solhjell må forsvare Norges unike lovforbud overfor ESA. FOTO: KRISTIAN HELGESEN / VG

Vegar Solhjell må svare på åpningsbrevet fra ESA.

Han har fått to måneder på seg.

- Jeg har nettopp mottatt åpningsbrevet, og jeg skal selvfølgelig se nærmere på det. Jeg vil fortsette dialogen med ESA og svare dem innen fristen de har gitt oss på to måneder, sa han onsdag.

Frem til forbudet ble iverksatt på nytt i juli, var det flere kommuner som hadde fritak fra forbudet.

Miljøverndepartementet er ikke kjent med at det er vedtatt nye åpninger siden juli, men det er mange søknader på vent, får VG Nett opplyst.

Dersom ESA og Miljøverndepartementet ikke blir enige, er det neste formelle skrittet at ESA kan gi en såkalt grunngitt uttalelse. Det er det siste steget før Norge eventuelt bringes inn for EFTA-domstolen, skriver NTB.

Publisert: 04.10.12 kl. 12:26 Oppdatert: 04.10.12 kl. 16:51

Mer om Fritidsbåt